Míg békésen aludtál, a Föld másik oldalán két merénylet is volt 888.hu
afganisztán, indonézia, iszlám, kabul, merénylet, szumátra, támadás, terror, terrortámadás
Legkevesebb hét ember meghalt, hét másik megsebesült szerdán az afgán főváros, Kabul egyik negyedében történt terrorista merényletben – közölte a helyi belügyminisztérium szóvivője. Naszrat Rahimi Twitter-oldalára kitett tájékoztatása szerint egy öngyilkos merénylő robbanóanyaggal megrakott járművével nekihajtott egy páncélozott terepjárónak az út mentén a belügyminisztérium épületegyüttesének hátoldalában. A terepjáró valószínűleg rangos tisztviselőt szállított.
A biztonsági erők lezárták a merénylet helyszínét. A területet sűrű, fekete füst lepte el. A hatalmas robbanásban megrongálódtak a közeli épületek, közte számos üzlet, valamint több jármű. Egyelőre egy szervezet sem vállalta a terrortámadás elkövetésének felelősségét.
Indonéziában pedig egy öngyilkos merénylő robbantotta fel magát a Szumátra szigetén fekvő Medan városának rendőrkapitányságánál szerdán, több rendőr megsebesült, de csak a támadó vesztette életét – jelentette a helyi sajtó. Tatan Dirsan Atmaja észak-szumátrai rendőrségi szóvivő megerősítette, hogy robbanás történt, és valószínűleg öngyilkos merénylő hajtott végre támadást helyi idő szerint 8 óra 40 perckor.